Document ID: 32001D0118

A Bizottság határozata
(2001. január 16.)
a hulladékjegyzékről szóló 2000/532/EK bizottsági határozat módosításáról
(az értesítés a C(2001) 108. számú dokumentummal történt)
(EGT vonatkozású szöveg)
(2001/118/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/350/EK bizottsági határozattal [1] módosított, a hulladékokról szóló, 1975. július 15-i 75/442/EGK tanácsi irányelvre [2] és különösen annak 1. cikkének a) pontjára,
tekintettel a 94/31/EK irányelvvel [3] módosított, a veszélyes hulladékokról szóló, 1991. december 12-i 91/689/EGK tanácsi irányelvre [4] és különösen annak 1. cikke (4) bekezdésének második francia bekezdésére,
mivel:
(1) A hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/904/EK tanácsi határozat felváltásáról szóló, 2000. május 3-i 2000/532/EK bizottsági határozatot [5] módosítani kell a tagállamoktól a 91/689/EGK irányelv 1. cikke (4) bekezdésének második francia bekezdése értelmében kapott értesítések fényében.
(2) Az e határozatban előírt intézkedések összhangban vannak a 75/442/EGK irányelv 18. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
A 2000/532/EK határozat a következőképpen módosul:
1. A 2. cikk helyébe a következő szöveg lép:
"2. cikk
A veszélyes besorolású hulladékok rendelkeznek a 91/689/EGK irányelv III. mellékletében felsorolt egy vagy több tulajdonsággal, illetve a fent említett melléklet H3-H8, H10 [6] és H11 pontjai tekintetében az alábbiakban felsorolt egy vagy több tulajdonsággal:
- lobbanáspont ≤ 55 °C,
- egy vagy több nagyon toxikusnak minősülő [7] anyag összkoncentrációja ≥ 0,1 %,
- egy vagy több toxikusnak minősülő anyag összkoncentrációja ≥ 3 %,
- egy vagy több ártalmasnak minősülő anyag összkoncentrációja ≥ 25 %,
- egy vagy több R35 minősítésű maró anyag összkoncentrációja ≥ 1 %,
- egy vagy több R34 minősítésű maró anyag összkoncentrációja ≥ 5 %,
- egy vagy több R41 minősítésű irritatív anyag összkoncentrációja ≥ 10 %,
- egy vagy több R36, R37, R38 minősítésű irritatív anyag összkoncentrációja ≥ 20 %,
- legalább egy, az 1. vagy 2. kategóriába tartozó karcinogén anyag koncentrációja ≥ 0,1 %,
- legalább egy, a 3. kategóriába tartozó karcinogén anyag koncentrációja ≥ 1 %,
- legalább egy, az 1. vagy 2. kategóriába tartozó R60, R61 minősítésű szaporodást károsító anyag koncentrációja ≥ 0,5 %,
- legalább egy, a 3. kategóriába tartozó R62, R63 minősítésű szaporodást károsító anyag koncentrációja ≥ 5 %,
- legalább egy, az 1. vagy 2. kategóriába tartozó R46 minősítésű mutagén anyag koncentrációja ≥ 0,1 %,
- legalább egy, a 3. kategóriába tartozó R40 minősítésű mutagén anyag koncentrációja ≥ 1 %."
2. A melléklet helyébe e határozat mellékletének szövege lép.
2. cikk
Ezt a határozatot 2002. január 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2001. január 16-án.

Labels: 12
20